Uverejnenie jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva

(2021/C 398/17)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

JEDNOTNÝ DOKUMENT

„Dehesa Peñalba“

PDO-ES-02592

Dátum podania žiadosti: 18. 11. 2019

1. Názov na zápis do registra

Dehesa Peñalba

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

ČERVENÉ VÍNO

— Vzhľad: Číre, so strednou až vysokou intenzitou farby, v odtieňoch od tehlovočervenej po fialovočervenú.

— Vôňa: Stredná až vysoká intenzita, s tónmi odrôd charakterizovanými plodmi (červenými a/alebo čiernymi) a/alebo kvetmi a/alebo balzamovým octom, ako aj tónmi získanými procesom vyzrievania v prípade vín zrejúcich v drevených nádobách (vanilkové a/alebo drevité a/alebo pražené a/alebo karamelizované a/alebo korenisté prvky).

— Chuť: Vína by mali byť vyvážené a pripomínať plody (červené a/alebo čierne) a/alebo kvety a/alebo balzamový ocot v kombinácii s tónmi získanými procesom vyzrievania v prípade vín zrejúcich v drevených nádobách (vanilkové a/alebo drevité a/alebo pražené a/alebo karamelizované a/alebo korenisté prvky). Ide o telnaté vína so stredne dlhou až dlhou koncovkou.

(*) Akékoľvek hodnoty, ktoré tu nie sú uvedené, spĺňajú hraničné hodnoty uvedené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,5 Minimálna celková kyslosť 4,0 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 20,00 Maximálny celkový obsah oxidu siričitého (v miligramoch na liter) 150

5. Vinárske výrobné postupy

a) Základné enologické postupy

Pestovateľská prax

1. Vinič sa vyväzuje.

2. Minimálna hustota výsadby viniča je 2 000 kríkov viniča na hektár.

Osobitný enologický postup

1. Podmienky výroby vína Mladé červené vína: Hrozno sa zbiera ručne, ukladá sa do prepraviek a potom sa skladuje v chladiacom zariadení, aby sa jeho teplota znížila na 5 °C až 10 °C. Hrozno sa triedi ručne na triediacom stole a dopravníkovým pásom sa prenáša do nádrží (na zdvíhanie bobúľ sa nepoužíva žiadne čerpacie zariadenie). Realizuje sa predfermentačná studená macerácia (pri 5 – 10 °C), ktorá trvá 5 – 8 dní. Pred jablčno-mliečnym kvasením víno vyzrieva na kaloch („sur lie“) najmenej 15 dní. Mikrooxygenácia sa vykonáva rýchlosťou dávkovania 15 ml na liter za mesiac počas 3 dní a 6 ml na liter za mesiac počas 8 dní. Samovoľné alkoholové kvasenie prebieha v nádržiach z nehrdzavejúcej ocele. Predĺžená macerácia sa realizuje aspoň 21 dní počas fermentácie a po fermentácii. Vyzreté červené vína: Hrozno sa zbiera ručne, ukladá sa do prepraviek a potom sa skladuje v chladiacom zariadení, aby sa jeho teplota znížila na 5 °C až 10 °C. Hrozno sa triedi ručne na triediacom stole a dopravníkovým pásom sa prenáša do nádrží (na zdvíhanie bobúľ sa nepoužíva žiadne čerpacie zariadenie). Realizuje sa predfermentačná studená macerácia (pri 5 – 10 °C), ktorá trvá 5 – 8 dní. Samovoľné alkoholové kvasenie prebieha v nádržiach z nehrdzavejúcej ocele. Predĺžená macerácia sa realizuje aspoň 21 dní počas fermentácie a po fermentácii. Pred jablčno-mliečnym kvasením víno vyzrieva na kaloch najmenej 15 dní. Mikrooxygenácia sa vykonáva rýchlosťou dávkovania 15 ml na liter za mesiac počas 3 dní a 6 ml na liter za mesiac počas 8 dní. Osobitný enologický postup

2. Podmienky dozrievania Podmienky dozrievania sa v závislosti od druhu vína líšia takto: Jednoodrodové červené vína: Zrejú 12 – 24 mesiacov v 225-litrových dubových sudoch. Viacodrodové červené vína: Zrejú 6 – 24 mesiacov v 225-litrových a/alebo 500-litrových dubových sudoch a/alebo 5 000-litrových drevených kadiach. Relevantné obmedzenie týkajúce sa výroby vín Mušt sa môže získavať iba mechanicky tak, aby nedošlo k poškodeniu pevných častí strapca, s maximálnym priemerným pomerom hrozna k vínu 72 %. V prípade červeného vína, ktoré má vyzrievať, sa na preliatie rmutu do nádrží nesmú používať čerpadlá.

b) Maximálne výnosy

Mladé červené vína

8 000 kilogramov hrozna na hektár

Mladé červené vína

57,60 hektolitra na hektár

Vyzreté červené vína

6 000 kilogramov hrozna na hektár

Vyzreté červené vína

43,20 hektolitra na hektár

6. Vymedzená zemepisná oblasť

Zemepisná oblasť s CHOP „Dehesa Peñalba“ sa nachádza v obci Villabáñez (Valladolid). Ide o súvislý pozemok s rozlohou 91,4287 hektára, ktorý sa v systéme identifikácie poľnohospodárskych pozemkov (LPIS) identifikuje pomocou týchto odkazov (*):

— Parcelas [parcely] 5 121, 5 122, 5 123, 5 124 a 5 125 a recinto [pozemok] 3 parcely 9 003 (zavlažovací kanál), všetky v polígono [polygóne] 6 obce.

Vína s CHOP „Dehesa Peñalba“ musia byť vyrobené a musia vyzrievať v oblasti vymedzenej vyššie.

(*) Keďže systém LPIS sa aktualizuje, upozorňujeme, že ide o odkazy na verziu z roku 2020.

7. Hlavné muštové odrody

CABERNET SAUVIGNON

MERLOT

SYRAH

TEMPRANILLO

8. Opis súvislostí

a) Geografická oblasť (prírodné a ľudské faktory)

a.1) Prírodné faktory

Geografická oblasť vymedzená v bode 1.6 má osobité jedinečné terénne, pôdne a klimatické charakteristiky. Tieto charakteristiky sú jednotné v celej oblasti, a ako bude vysvetlené ďalej, odlišujú danú oblasť od okolitých oblastí. Táto oblasť je tradične známa ako pago: súvislá neprerušovaná časť pôdy, tradične využívaná na pestovanie viniča, s osobitými pôdnymi a mikroklimatickými vlastnosťami, ktoré ju odlišujú od okolitých oblastí. Jedinečný charakter paga je zvyčajne formovaný prírodnými prvkami, ktoré ho obklopujú – ako sú rieky, planiny, lesy atď. – a ktoré pomáhajú vytvárať špecifické podmienky. V tejto vymedzenej oblasti je to dôsledok týchto faktorov:

1. Rieka Duero je primárne zodpovedná za kopcovitú topografiu regiónu, pričom vytvorila rôzne štruktúry prostredníctvom erózie a sedimentácie vrátane terasovitých riečnych plání s bohatými nánosmi (najmä piesku a štrku) a údolia. Preto je vymedzená oblasť mierne svahovitou krajinou (s konštantným sklonom menším ako 5 %), ktorá leží v údolí a je obkolesená dvoma vyššími planinami (vymedzená oblasť je vo výške 720 m a planiny sú vo výške 800 – 840 m, s prevýšením 5 – 15 %), ktoré túto oblasť ohraničujú zo severu aj z juhu. Zo severu oblasť ohraničuje aj rieka Duero. Oblasť za riekou je stále známa ako Dehesa Peñalba, no pre rastúci zráz (na svahoch vedúcich k náhorným plošinám a samotným planinám) už zem nie je vhodná na pestovanie viniča. Z juhu je oblasť ohraničená borovicovým lesom. Tieto dva prvky – náhorné plošiny a borovicový les – vytvára clonu, ktorá oblasť chráni pred nepriaznivými poveternostnými podmienkami.

2. Vymedzená oblasť leží na terasovitom území tvorenom štrkovými fluviálnymi nánosmi, s piesočnatou vrchnou vrstvou na slienito-vápenatom podloží. Pôda je charakteristická svojimi kamienkami, štrkom a priemerným obsahom piesku 78 % v porovnaní s menej piesočnatými pôdami (okolo 60 %) nachádzajúcimi sa v oblastiach na západe a pôdami bohatšími na íl s nánosmi slieňu a vápenca nachádzajúcimi sa na náhorných plošinách a svahoch vedúcich k nim, ktoré sú strmšie. Výsledkom je, že vymedzená oblasť má suchú pôdu s piesočnatou hornou vrstvou s filtračnými vlastnosťami: oblasť teplej zeme, ale s chladnou základňou a dobrými zásobami vody. Je chudobná na organickú hmotu aj na živiny.

3. Skutočnosť, že prvky obklopujúce oblasť pôsobia ako clona znamená, že je do istej miery chránená pred nepriaznivými podmienkami, ako sú extrémne teploty, nízka úroveň vlhkosti, ničivý vietor a podobne. V dôsledku toho má oblasť vlastnú mikroklímu s miernejšími teplotami (ročný priemer 12 oC, zhruba o pol stupňa teplejšia ako okolie), a to najmä na jar a jeseň. Je dobre chránená pred vetrom (od západu na východ) a bez mrazu je dlhšie ako okolité oblasti (206 dní v roku v porovnaní s 200).

Stručne povedané, vymedzená oblasť známa ako Dehesa Peñalba sa nachádza v povodí rieky v údolí, kde je terén rovný a zem homogénna. Jej severozápadná/juhozápadná orientácia je ideálna na vinohradníctvo a pôdu možno vzhľadom na vysoký obsah piesku a hrubozrnných zložiek (kamienky a štrk) opísať ako teplú a chudobnú. Pôda je tak zároveň vysoko priepustná a odráža slnečné lúče, pričom je chránená dvojicou slieňovo-vápenatých plání zo severu a juhu, ktoré ju vďaka výškovému rozdielu chránia a uzatvárajú. Vymedzená oblasť je takisto ovplyvnená borovicovým lesom, ktorý sa tiahne pozdĺž jej južných a západných hraníc, zatiaľ čo rieka Duero tečie pozdĺž jej severného a východného okraja. Analýza samotného prostredia ukazuje, že vymedzená oblasť známa ako Dehesa Peñalba je jasne vymedzenou lokalitou s osobitými homogénnymi pôdnymi a klimatickými podmienkami, ktoré ju odlišujú od jej okolia. Je to výsledok geomorfologických, litologických a orografických procesov tvorby a prítomnosti prírodných bariér, ako sú rieka, lesy, svahy a náhorné plošiny.

a.2) Ľudské faktory

Skúsenosti získané vo vymedzenej oblasti vinohradov za posledných 18 rokov viedli k zavedeniu viacerých odrôd viniča, ktoré sú zvlášť vhodné pre miestne prostredie. Výsledkom je hrozno s vysokou koncentráciou polyfenolov, najmä pokiaľ ide o celkový obsah antokyanínov a tanínu.

— Tempranillo: Ide o najvýznamnejšiu odrodu pestovanú vo vinohrade Dehesa Peñalba. Vďaka plodinám tvoriacim zelenú pokrývku v radoch a hĺbkovému obrábaniu pôdy v blízkosti kmeňov doplnenému starostlivým vyväzovaním je v dokonalom súlade s miestnym prostredím.

— Syrah: Ide o druhú najcharakteristickejšiu odrodu. Keďže má dlhší vegetačný cyklus, teší sa ideálnym podmienkam v tejto oblasti (mierna jar a jeseň), a preto môže naplno vyjadriť svoje odrodové vlastnosti.

— Cabernet Sauvignon: Rovnako ako v prípade odrody Syrah umožňuje mikroklíma vo vymedzenej oblasti tomuto hroznu dosiahnuť svoj plný potenciál, no zároveň obmedzuje jeho výnos.

— Merlot: Zatiaľ čo v okolitých oblastiach má toto hrozno tendenciu trpieť nedostatkom vody, podložie vo vymedzenej oblasti ponúka dostatočné zásoby vody na to, aby dozrelo optimálnym a vyváženým spôsobom.

V snahe zlepšiť podmienky, v ktorých sa tieto odrody pestujú a dozrievajú, majú vinohradnícke techniky používané počas vegetačného cyklu viniča zvyčajne za následok nižšie hektárové výnosy, čo vedie k vyššej kvalite surovín s konštantným stupňom zrelosti.

Používajú sa udržateľné vinohradnícke postupy, ktoré maximálne rešpektujú životné prostredie. Vinohradnícke plochy sú certifikované ako ekologické.

V nadväznosti na tento starostlivý proces vo vinohrade sa vo vinárskom podniku uplatňujú prísne výrobné postupy. Najdôležitejšie sú tieto kroky:

— Hrozno sa zbiera ručne, ukladá do prepraviek a potom sa skladuje v chladiacom zariadení, aby sa jeho teplota znížila na 5 °C až 10 °C. Hrozno sa ručne triedi na triediacom stole a zdvíha dopravníkovým pásom (čerpadlá sa nepoužívajú), takže pred vstupom do nádrží nedochádza k oxidácii a macerácia môže prebiehať v optimálnych podmienkach.

— Macerácia sa realizuje aspoň 21 dní počas fermentácie a po fermentácii.

— Pred jablčno-mliečnym kvasením víno vyzrieva na kaloch, čo vedie k mikrooxygenácii.

b) Kvalita a vlastnosti výrobku sú výsledkom hlavne alebo výlučne geografickej oblasti

Vína s CHOP „Dehesa Peñalba“ sú červené s hlbokou, sýtou farbou (vysoká intenzita farby, modravočervený tón a dobrá stabilita). Sú vysoko aromatické, s prevahou zrelých červených a čiernych plodov, najmä keď sú mladé. Majú konzistentnú štruktúru vďaka stabilnému vysokému obsahu polyfenolov s miernymi, dlhotrvajúcimi tanínmi. Výsledkom sú vysoko elegantné vína so stredným až plným telom a plnou arómou a objemom s dlhou koncovkou.

c) Opis súvislosti – vzťah medzi prírodnými a ľudskými faktormi a vlastnosťami výrobku

Vymedzená oblasť s CHOP „Dehesa Peñalba“ sa nachádza na neprerušovanom páse pôdy, ktorý má, ako bolo opísané vyššie, svojrázne rovnomerné pôdne a mikroklimatické charakteristiky, ktoré ho odlišujú od ostatných oblastí v okolí. Tieto prírodné podmienky spolu s výberom odrôd, trvalo udržateľnými vinohradníckymi postupmi a prísnou výrobnou metódou umožňujú získať výrobok (víno) so špecifickými vlastnosťami. Toto tvrdenie potvrdzujú tieto prvky:

1. Pôda, charakterizovaná ako chudobná, ale teplá s vysokým obsahom piesku a hrubozrnných zložiek (kamienky a štrk), vďaka ktorým je vysoko priepustná a odráža slnečné lúče, urýchľuje dozrievanie hrozna a podporuje javy, ako je pigmentácia šupky, v dôsledku čoho má hrozno vyšší obsah polyfenolov, najmä antokyanínov a tanínov.

2. Keďže ide o rovinatú oblasť s dobrou orientáciou chránenú dvoma vyššími rovinnými útvarmi a borovicovým lesom a ohraničenú zo severu riekou Duero, vymedzená oblasť je ohraničená prírodnými prekážkami. Hrozno tak môže dosiahnuť dokonalú zrelosť, pretože dostáva viac žiarenia odrážajúceho sa od pôdy a vinič je chránený pred extrémnymi poveternostnými podmienkami. To znamená, že podmienky sú miernejšie v dvoch kľúčových obdobiach vegetačného cyklu viniča: na jar, keď prebieha kvitnutie a rast nových plodov, a na jeseň, keď je hrozno v záverečnej fáze procesu dozrievania. Vďaka tomu má vinič dlhší vegetačný cyklus. Oblasť je dlhšie bez mrazov, takže vinič má viac dní na rast a dozrievanie, a má vyššiu priemernú ročnú teplotu ako okolité oblasti. To všetko spoločne prispieva k tomu, že hrozno dozrieva vyváženejšie, existujú tu posilňujúce faktory, ako je pigmentácia červených šupiek hrozna, a hrozno má vyšší obsah polyfenolov, v dôsledku čoho majú aj vína viac polyfenolov a dlhšiu životnosť vďaka výraznejšej štruktúre a vyššej koncentrácii celkových antokyanínov a tanínov.

3. Teplá, piesočnatá pôda a miernejšie podnebie (miernejšia jar a jeseň) znamenajú, že odroda Tempranillo a najmä nepôvodné odrody s dlhšími vegetačnými cyklami (francúzske odrody Cabernet Sauvignon, Merlot a Syrah) sa veľmi dobre prispôsobili. Hrozno tak môže dozrievať dlhšie a vinič dokončí svoj vegetačný cyklus vyváženejším a komplexnejším spôsobom, čo znamená, že určité zložky (celkové antokyaníny a arómy) sa tu nachádzajú vo vyšších koncentráciách ako v hrozne pestovanom v okolitých oblastiach.

4. Výber odrôd spolu s udržateľnými postupmi obhospodarovania vinohradov umožňujú získať optimálnu surovinu na výrobu vín s CHOP „Dehesa Peñalba“: — Tempranillo ponúka štruktúru, arómu červeného a lesného ovocia a sýtosť farby, — Cabernet Sauvignon ponúka objem, dĺžku a dlhotrvajúce taníny, ako aj intenzívne tóny zrelého ovocia a korenín, — Merlot dodáva eleganciu, veľmi mierne taníny, červené ovocie a dobrú rovnováhu medzi kyslosťou a pH, — Syrah ponúka hodvábne taníny, čierne ovocie a úrovne pH a kyslosti, ktoré zabezpečujú dostatok čerstvosti. Stručne povedané, odrodami Tempranillo a Cabernet vznikajú vína, ktoré vďaka svojmu objemu, štruktúre a dĺžke ponúkajú dlhotrvajúcu chuť a arómu, zatiaľ čo odrody Syrah a Merlot dodávajú sviežosť, kyslosť, aromatickú intenzitu, eleganciu a jemnosť.

5. Ručný zber hrozna, jeho umiestnenie do prepraviek a následné uskladnenie v chladiacom zariadení na zníženie jeho teploty na 5 °C až 10 °C zabraňuje oxidácii a chráni farbu (zlúčeniny antokyanínu). Ručné triedenie hrozna na triediacom stole a jeho zdvíhanie dopravníkovým pásom (bez čerpania) znamená, že pred vstupom do nádrží nedochádza k oxidácii a macerácia môže prebiehať v najlepších podmienkach. To znamená, že za studena sa namáčajú celé hrozná, čo zlepšuje aromatický potenciál a extrakciu farby.

6. Proces macerácie počas fermentácie a po fermentácii je dostatočne dlhý (najmenej 21 dní) na získanie vyšších koncentrácií farebných zlúčenín (antokyanínov a tanínov), na uvoľnenie voľných aróm a na získanie štruktúrovanejších a potenciálne trvácnejších vín.

7. Vyzrievanie na kaloch pred jablčno-mliečnym kvasením spôsobujúcim mikrooxygenáciu podporuje zvýšenú výlisnosť a predlžuje životnosť vín zvýšením množstva fenolových zlúčenín, ako sú taníny a antokyaníny, pretože podporuje tvorbu pyranoantokyanínov, antokyanínov a flavanolov, ktoré na svoju tvorbu potrebujú acetaldehyd, aby mohli vytvoriť farebné etylom premostené adukty (na tvorbu acetaldehydu je potrebný kyslík). Vykonávaním mikrooxygenácie pred jablčno-mliečnym kvasením sa teda zlepšujú chromatické vlastnosti a farebná stálosť vín. Pocit v ústach je lepší aj z hľadiska tela a astringencie. Ďalším pozitívnym účinkom mikrooxygenácie je to, že zlepšuje arómu vína znižovaním rastlinných vlastností. Mikrooxygenácia umožňuje redukovať zlúčeniny ako pyrazíny a tioly, ktoré pôsobením kyslíka oxidujú.

Ako už bolo vysvetlené, testovanie ukázalo, že hrozno vypestované vo vymedzenej oblasti má vyššiu koncentráciu antokyanínov, ako aj zloženie tanínov. To sa prenáša do procesu výroby vína: macerácia umožňuje presiaknutie týchto látok do vína, čo dodáva vínam väčšiu intenzitu a modravočervený tón, keď sú mladé, ako aj dlhšiu životnosť vďaka tvorbe stabilnejších farbív. Preto majú vína s CHOP „Dehesa Peñalba“ dobrú intenzitu farby, všeobecne s tónmi zrelého červeného a/alebo čierneho ovocia. Sú to okrúhle vína so stredným až plným telom, ktoré sú zrelé a majú dlhú koncovku, vysokú koncentráciu polyfenolických pigmentov, ktorá im dáva lepšiu štruktúru a stabilnejšiu farbu. Preto majú oproti vínam vyrábaným v okolitých oblastiach dlhšiu trvácnosť a sú vhodnejšie na vyzrievanie vrátane vyzrievania vo fľašiach.

Podľa výskumu enologickej skupiny v Regionálnom inštitúte aplikovaného vedeckého výskumu (súčasť sekcie potravinárskych technológií Univerzity Castile-La Mancha) toé znamená, že je v zásade možné odlíšiť vína s CHOP „Dehesa Peñalba“ od vín vyrobených v priľahlých oblastiach, ktoré vyzrievali podobne dlho (vína s CHOP „Ribera del Duero“ a CHZO „Castilla y León“), pretože vína s CHOP „Dehesa Peñalba“ majú viac monomérnych antokyanínov a sú vo svojej podstate stabilnejšie (s vyššou koncentráciou 3-glukozid malvidínu a väčším podielom stabilnejších antokyanínov, ako sú antokyaníny kyseliny p-kumarovej a antokyaníny kyseliny kávovej).

Napriek tomu, že vymedzená zemepisná oblasť s CHOP „Dehesa Peñalba“ sa nachádza v oblasti s CHZO „Castilla y León“ a je situovaná v blízkosti CHOP „Ribera del Duero“ a vína majú všeobecné charakteristiky CHZO, majú aj niektoré podstatne odlišné vlastnosti a niektoré iné vlastnosti, ktoré pre vína s CHOP „Ribera del Duero“ typické nie sú.

Porovnanie CHOP „Dehesa Peñalba“, CHZO „Castilla y León“ a CHOP „Ribera del Duero“:

Vyšší obsah alkoholu

CHZO „Castilla y León“ „Dehesa Peñalba“ > 11,0 > 12,5

Nižší hektárový výnos

CHZO „Castilla y León“ „Dehesa Peñalba“ 16 000 kg 8 000 kg v prípade mladých červených vín 6 000 kg v prípade vyzretých červených vín

Vyšší obsah prchavých kyselín

CHZO „Castilla y León“ „Dehesa Peñalba“ < 13,36 meq/l < 20 meq/l

Vyšší obsah alkoholu

CHOP „Ribera del Duero“ „Dehesa Peñalba“ > 11,0 pre biele vína > 11,5 pre červené vína > 12,5

Nižší hektárový výnos

CHOP „Ribera del Duero“ „Dehesa Peñalba“ 7 000 kg 6 000 kg v prípade vyzretých červených vín

Vyšší obsah prchavých kyselín

CHOP „Ribera del Duero“ „Dehesa Peñalba“ < 8,33 meq/l < 20 meq/l

Podľa výskumu Univerzity Castile-La Mancha majú aj vyššiu koncentráciu monomérnych antokyanínov:

CHOP „Ribera del Duero“ „Dehesa Peñalba“ < 59 mg/l < 223 mg/l

Zatiaľ čo časti vymedzenej oblasti (recintos 1 a 2 parcely 5121 a recinto 3 parcely 5122) majú iných vlastníkov, žiadosť bola predložená jediným vinárskym podnikom, ktorý v súčasnosti pôsobí vo vymedzenej oblasti. Iní výrobcovia by sa mohli k projektu pripojiť v budúcnosti, ak by si to želali.

d) Neformálny vzťah

Dehesa Peñalba bola dlho vyhľadávaným miestom medzi markízmi, biskupmi a šľachticmi, ktorí už v dávnym časoch rozpoznali potenciál tejto oblasti na brehoch rieky Duero.

Mnohé písomné a bibliografické zdroje dosvedčujú dlhú históriu mesta Peñalba de Duero a lokalít, ktoré k nemu patria, ako aj pestovanie viniča a jeho komerčné využitie alebo záväzky voči feudálnym pánom vo forme desiatkov z muštu získaného z tejto pôdy.

V 14. storočí bola na základe nariadenia Petra I. Kastilského zostavená Libro Becerro de las Behetrías de Castilla („pergamenová kniha slobodných miest Kastílie“), v ktorej sa uvádzajú rôzne župy a slobodné mestá, z ktorých sa Kastílske kráľovstvo skladalo. Obsahuje opis rôznych miest, ktoré podliehajú systému „slobodného mesta“ (behetría), ich právny štatút, hospodárske nároky kráľa a práva pánov. Zachovalo sa viacero rukopisov, pričom jeden z najstarších sa nachádza v Kráľovskom kancelárskom úrade vo Valladolide.

Villabáñez („Villa hanes“) aj Peñalba („Peñalva“) sa nachádzajú v panstve Valladolidského kniežatstva („Merindad del Infantado de Valladolid“ alebo v starej španielčine „Merindat del infantazgo de vallit“).

V roku 1751 sa mesto Villabáñez dostalo pod tri jurisdikcie v správnej oblasti Portillo v provincii Madrid: vládli mu Cabildo (Rada) Valladolidskej katedrály a markíza Camarasa a markíz Revilla, obaja bývajúci vo Valladolide. V tom čase obec Villabáñez pozostávala z 11 423 pozemkov alebo obradas (stará poľnohospodárska miera), z ktorých 600 bolo vinohradov, čo predstavovalo 1 200 aranzadas (iná stará poľnohospodárska miera)… .

Obec Peñalba de Duero sa skladala z 1 923 obradas pôdy, z ktorých 560 boli nezavlažované polia, 6 obradas boli lúky (4 z nich boli obecné), 7 obradas boli výsadbové záhony (obecné), 500 bolo horských pozemkov s dubom a dubom cezmínovým (obecné), 650 boli vinohrady v Dehesa de Peñalba la Verde (tzv. zelené územia)… .

Hoci sa v historických dokumentoch používa niekoľko rôznych názvov – „Dehesa“, „La Dehesa“, „Dehesa de Peñalba“ a „Peñalba La Verde“ – všetky sa vzťahujú na to isté miesto, ktoré je posledných 30 rokov známe ako Dehesa Peñalba. Z toho takisto vyplýva, že v tejto súvislosti je termín „Dehesa“ toponymom a nemá nič spoločné s hospodárskymi zvieratami (španielske slovo „dehesa“ odkazuje na tradičnú formu chovu hospodárskych zvierat na chudobnej alebo nepoľnohospodárskej pôde).

V roku 1995 bolo prijaté rozhodnutie obnoviť pestovanie, vysadil sa výber odrôd viniča so stredne dlhým až dlhým vegetačným cyklom a bol postavený vinársky podnik s najnovšími technológiami na výrobu vína. To umožňuje plné využitie potenciálu hrozna a jeho premenu na medzinárodne uznávané vína.

9. Ďalšie základné podmienky

Právny rámec:

vnútroštátne právne predpisy

Druh ďalšej podmienky:

dodatočné ustanovenia súvisiace s označovaním

Opis podmienky:

Na etiketách chránených vín musí byť uvedený rok zberu.

V prípade vín s CHOP „Dehesa Peñalba“ sa na etikete môže používať výraz „roble“ alebo „dub“ za predpokladu, že sú v súlade s platnými právnymi predpismi.

V prípade vín s CHOP „Dehesa Peñalba“ sa na etikete môžu používať tradičné pojmy „Crianza“, „Reserva“ a „Gran Reserva“ za predpokladu, že spĺňajú podmienky používania stanovené v platných právnych predpisoch.

Odkaz na špecifikáciu výrobku

www.itacyl.es/documents/20143/342640/PPTA+PCC+VP+DEHESA+PE%C3 %91ALBA+Rev+0+%281 %29.docx/3066f78c-4629-ae2d-ea64-1c0f64b265e9

(1) Ú. v. EÚ L 347, 20.12.2013, s. 671.